**Prijedlog**

KLASA:

URBROJ:

Zagreb,

**PREDSJEDNIKU HRVATSKOGA SABORA**

PREDMET: Konačni prijedlog zakona o socijalnoj skrbi – amandmani Vlade

Na temelju članka 85. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) i članka 196. Poslovnika Hrvatskog sabora („Narodne novine“, br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske i 123/20.)., Vlada Republike Hrvatske na Konačni prijedlog zakona o socijalnoj skrbi, podnosi sljedeće

**A M A N D M A N E**

**Amandman I.**

Članak 110. mijenja se i glasi:

„Pravo na uslugu smještaja ne priznaje se osobi:

1. koja je sklopila ugovor o doživotnom ili dosmrtnom uzdržavanju, osim u slučaju pokretanja postupka za raskid, utvrđenje ništetnosti ili poništaj ugovora

2. kojoj pomoć i njegu pružaju članovi obitelji

3. kojoj se pomoć i njega osigurava odobravanjem socijalne usluge pomoći u kući

4. kojoj se u okviru zdravstvene zaštite na primarnoj razini osigurava zdravstvena njega bolesnika u dovoljnoj mjeri, opsegu i intenzitetu ili

5. kojoj se pomoć i njega osigurava putem različitih programskih aktivnosti u dovoljnoj mjeri, opsegu i intenzitetu.“.

Obrazloženje:

Amandmanom se predlaže jasnije propisati zapreke za priznavanje usluge smještaja, u skladu s naknadnim preporukama Europske komisije.

**Amandman II.**

U članku 117. iza stavka 1. dodaje se novi stavak 2. koji glasi:

„(2) Razmjena podataka koristi se s ciljem kreiranja socijalnih politika i utvrđivanja uvjeta za ostvarivanje naknada i usluga.“

Dosadašnji stavak 2. postaje stavak 3.

Obrazloženje

Amandmanom se predlaže jasnije propisati cilj razmjene podataka, u skladu s naknadnim preporukama Europske komisije.

**Amandman III.**

U članku 168. riječi: „članka 193. stavka 2.“ zamjenjuju se riječima: „članka 248. stavka 3.“.

Obrazloženje:

Budući da je sadržajnim spajanjem odredbi došlo do renumeracije članaka, potrebno je u članku 168. izmijeniti pozivanje na članak uzimajući u obzir da je sadržajno članak 193. stavak 2. spojen s člankom 248. stavkom 3.

**Amandman IV.**

U članku 188. iza riječi: „Grada Zagreba“ riječi: „u sjedištu jedinice područne (regionalne) samouprave, odnosno Grada Zagreba“, brišu se.

Obrazloženje:

Budući da se dostupnost usluga koje pružaju obiteljski centri može osigurati na način da sjedište obiteljskih centar nije nužno u sjedištu jedinice područne (regionalne) samouprave, kako je to u nekim slučajevima i sada, amandmanom se predlaže brisanje naznake sjedišta kao isključivog mjesta osnivanja obiteljskih centara.

PREDSJEDNIK

mr. sc. Andrej Plenković